ግብጽ የህዳሴውን ግድብ ጠቀሜታ መረዳቷ የሚደነቅ ነው፤ አምባሳደር ዲና ሙፍቲ
አዲስ አበባ፤ መጋቢት 27/2006 (ዋኢማ) – የግብጽ የውጭ ጉዳይ ሚኒስትር ኔቢል ፋህሚ ግብጽ የኢትዮጵያ ታላቁ የህዳሴ ግድብን ፋይናንስ ለማድረግ እንደሚታስብ መግለጻቸው አገራቸው ግድቡ ለቀጠናው ህዝብ ያለውን ጠቀሜታ መረዳቷን እንደሚያሳይ የውጭ ጉዳይ ሚኒስቴር አስታወቀ። የውጭ ጉዳይ ሚኒስቴር ቃልአቀባይ አምባሳደር ዲና ሙፈቲ ለዋልታ ኢንፎርሜሽን ማዕከል  እንደገለጹት ግብጽ ግድቡን ፋይናንስ ለማድረግ ፍላጎት ማሳየቷ በኢትዮጵያ በኩል የሚደነቅ ቢሆንም  ታላቁ የኢትዮጵያ ህዳሴ ግድብ ወጪ ሙሉ በሙሉ የሚሸፈነው በኢትዮጵያ መንግስትና ህዝብ ብቻ እንደሆነ ተናግረዋል። የግብጽ መንግስት ማስታወቂያ አገልግሎት የውጭ ጉዳይ ሚኒስትር ነቢልን ጠቅሶ  በለቀቀው መረጃ  ታላቁን የህዳሴ ግድብ በፋይናንስ የማገዝና በጋራ የማስተዳደር ሃሳብ ማንሳታቸውን ገልጿል። ይህንን አስመልክቶ ከዋልታ ጋር ቃለምልልስ ያደረጉት አምባሳደር ዲና ግብጽ የግድቡን ጠቀሜታ መረዳቷ የሚያስመሰግናት ቢሆንም የገንዘብ ድጋፉም ሆነ በጋራ ማስተዳደሩ በኢትዮጵያ መንግስት በኩል ተቀባይነት እንደማይኖራቸው ተናግረዋል። አምባሳደሩ አያይዘውም ግድቡን በጋራ የማስተዳደር ጥያቄ የአገሪቱ ሕገመንግስት ሉአላዊነትን አስመልክቶ ያስቀመጠውን ሕግ ስለሚተላለፍ ሊታሰብ የማይችል መሆኑንም አስምረውበታል።ግብጽ ተከታታይ ውይይቶችን በማድረግ የአባይ ተፋሰስ አገራትን ፍላጎት የሚያሟላ መፍትሄ እንፈልጋለን ማለቷ ተገቢ እንደሆነ የጠቆሙት አምባሳደሩ ኢትዮጵያ ከሌሎች የተፋሰሱ አገራት ጋር ሆና ላለፉት አስር ዓመታት ይህንኑ ለማድረግ ጥረት ስታደርግ መቆየቷንም ጠቁመዋል። ኢትዮጵያ በአባይ ተፋሰስ ፍትሃዊ የውሃ አጠቃቀም ስርዓት እንዲሰፍንና የጋራ ተጠቃሚነትን መሰረት ያደረገ ትብብር እንዲኖር ጥረት እያደረገች መሆኑ ገልጸው  ግብጽ አዲሱን የአባይ ተፋሰስ አገራት የስምምነት ማዕቀፍ መፈረምና ለጋራ ተጠቃሚነት መስራት  እንደሚኖርባት አምባሳደሩ አሳስበዋል።  